《题成士瑴所藏辋川雪图》
宋代·李纲

朔风飞雪何漫漫，群山大半埋云端。蓝田丘壑不易得，更把云雪妆林峦。

茅斋竹屋架岩巘，轩楹面势随所安。素华淅沥洒空翠，逼耳似闻声正乾。

层崖冻冱石欲裂，飞瀑不碍双流湍。长松落落有生意，连臂下饮惟玄猿。

椒园柳浪眇安在，髣髴犹认芙蓉沜。乘危跨蹇者谁子，竦肩缩袖何其寒。

祇应诗句独有得，不减灞桥风雪间。幽人一去久寂寞，寒藤滋蔓谁能删。

生绡数幅写绝景，空有图画今人看。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。